**Pustni ples v Osnovni šoli Horjul**

»Hopsasa, drajsasa, pustne smo šeme …« Pustne šeme so priplesale na pustni ples, ki je bil v torek, 4. 3. 2025, v jedilnici Osnovne šole Horjul. Obiskala nas je Maša v družbi medveda, zvezdica in njen spremljevalec sta nam natrosila zvezdnega prahu, piratka je iskala skriti zaklad, kuharski šefi pa so spekli odlične krofe. To je samo nekaj izmed mnogih pustnih šem, ki so priplesale na pustno rajanje. Plesne animatorke so poskrbele za razigrano plesno vzdušje, otroci so res uživali na plesišču. Nekateri so se udeležili pustnih ustvarjalnic, drugi pa so preizkusili svoje spretnosti v metanju žogic v lončke. Zadetek v polno jim je prinesel sladko nagrado. Pustne maske so se lahko posladkale s krofi, poskrbljeno pa je bilo tudi za pijačo. Med maskami je krožila miška, ki je s polaroidnim fotoaparatom fotografirala številne maske. Otroci so se prav iskreno razveselili svoje fotografije. Vsi so nestrpno čakali razglasitev najboljših mask. Letos smo jih razdelili v dve skupini: v prvi so bili mlajši, v drugi pa starejši otroci, prejeli so lepe nagrade.

Res smo veseli, da je ples obiskalo tako veliko raznolikih in izvirnih mask ter da so se tako otroci kot starši našemili. Prav vsi so povedali, da so se dobro zabavali. Upamo, da bo tudi prihodnje leto na naš ples priplesalo toliko pustnih mask.

Cirila Šramel in učenci Šolske skupnosti OŠ Horjul